樓上曲
作者：王令
朝代：宋

paragraphs: 逆口不唱當時歌，當時笑聲與曲和。
忍目不視當時字，當時字寫當時意。
當時意斷字空存，縱有前歌不忍聞。
樓憑西北欄干暖，病眼看天淚瘴昏。
望望行雲迷笑電，曉夢依稀有時見。
雙眉聚綠眼揉紅，猶似臨歸別時面。
秋夜遲遲夜燈短，翠被孤眠不成暖。
舊時笑月不長圓，如今愁看月空滿。
武陵幾欲尋歸路，桃花迷人不知步。
霜餘芳草不成青，暮鴻飛入斜陽去。